## El Consell destina 968.000 euros per a la gestió de residus perillosos

*** La gestió dels residus es dividirà en quatre lots, cada un d’estos corresponent a les zones d’influència dels grups del Seprona de la Guàrdia Civil
* El termini d’execució del contracte serà de sis mesos**

El Consell ha pres nota de la declaració d’emergència de la contractació del servici d’arreplega a demanda, transport i gestió final de residus perillosos ocasionats per la riuada del mes d’octubre passat, amb un pressupost de 968.000 euros.

Les inundacions van generar una gran quantitat de residus, molts dels quals són considerats perillosos. L’acumulació d’estos residus en les vies i els espais públics no només representa un risc ambiental, sinó que també posa en perill la salut dels ciutadans.

En resposta a esta necessitat urgent, la Generalitat ha decidit dur a terme un contracte de servici per a l’execució dels treballs d’arreplega i gestió d’estos residus perillosos que ja s’estan executant.

La gestió dels residus es dividirà en quatre lots, cada un d’estos corresponent a les zones d’influència dels grups operatius del Servici de Protecció de la Naturalesa (Seprona) de la Guàrdia Civil.

El primer dels lots comprén els municipis de Riba-roja de Túria, Quart de Poblet, Aldaia, Xirivella, Torrent, Cheste, Manises, Quart de Poblet, Picanya i Paiporta.

En el segon lot s’inclouen La Torre i Castellar-l’Oliveral de València, així com Sedaví, Benetússer i altres municipis afectats a l’Horta Oest, la Foia de Bunyol i la Plana d’Utiel-Requena.

Per la seua banda, el lot tercer comprén Alfafar, Massanassa i Catarroja, a més d’altres municipis de l’Horta Sud i de l’entorn de l’Albufera. Finalment, el lot quart inclou Catarroja, Albal, Beniparrell, Algemesí, Picassent i altres municipis de les comarques de la Ribera Alta i de la Ribera Baixa.

El termini d’execució del contracte serà de sis mesos, encara que la duració final dependrà de la quantitat de residus perillosos a tractar.

Fecha: 17/12/2024